**Anul 1855**

*Vasile Alecsandri*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Dup-atâtea rele secole, negre de dureri, de vijelie,

Ce-au trecut fără-ncetare peste biata Românie,

Tu, an nou, ce ne vesteşti?

Vii s-aduci patriei mele, ca o dreaptă răsplătire,

Pace, glorie, putere, libertate, fericire,

Îndurările cereşti?

Din noianul veşniciei eşti tu sol de mângâiere?

Trebuie ca semn de moarte sau ca semn de înviere

Să te blestem, să te-admir?

Eşti amic sau tu faci parte din cumpliţii ani de rele

Ce-au depus în al lor treacăt peste fruntea ţării mele

O coroană de martir?

Orice-a fi a ta menire, vei găsi poporul tare,

Înfruntând lovirea sorţii cu-o puternică răbdare

Şi cu suflet de român.

Căci românul e întocmai precum stâncile măreţe

Care-n valurile mării furtunate şi semeţe

Neclintite-n veci rămân.

Pe aceste mândre ţărmuri sentinelă-naintată

Neamul nostru, fără sprijin, în veghere necurmată

Stă pe loc la postul său.

El de douăzeci de secole a trecut prin mii de lupte,

Dar acum i-a căzut braţul, i-au căzut armele rupte…

O! puternic Dumnezeu!

Sunt destule atâtea chinuri! Adă ziua mult dorită,

Zi de pace, de tărie şi de glorie iubită

Pentru-acest sărman popor,

Pentru-o naţie creştină, care poart-un mare nume

Şi în sufletu-i presimte că-i chemat în astă lume

La un falnic viitor.

Fă ca anul care vine să aducă-un mândru soare,

Să deschidă-o cale nouă de mari fapte roditoare

Pentru neamul românesc,

Căci el are din vechime o menire strălucită!

El a fost şi vrea să fie sentinelă neclintită

Pe pământul strămoşesc!